Для аматара сучаснай прозы Маша таксама сёе-тое назапасіла. Паранджа з бульбянога мяшка сімвалізуе мяшчанскую зашоранасць; антаганізм партыі Бацька і партыі Маці — ілюстрацыя нянавісці, у якую з гадамі перарасла любоў; банда антыглабалістаў, якая складаецца з дваіх закаханых — вобраз сектанцкай залежнасці ад каханага — на такіх сюжэтных метафарах будуюцца апавяданні Лапо. У падобных прыёмах мне бачыцца спроба ажывіць метады аповеду, якія наровяць перакрочыць у XXI стагоддзе з XIX-га, не зведаўшы ніякіх зменаў. Такія навацыі я катэгарычна вітаю.